Абар аԥхын раԥхьатәи амза ахыркәшарахь инеит. Аԥсны акурорттә сезон активла иалагеит, ҳтәылаҿы атуристцәа рхыԥхьаӡара иаҳа-иаҳа иацлоит. Уи еиҳарак изыхҟьо Краснодартәи атәылаҿацә аҟны акоронавирус иаҿагылоу аԥкрақәа ахьырџьбароу ауп.
Пицундеи Гагреи рҟәарақәа макьана зынӡаҵәҟьагьы иҭәӡам, аха иагьыҭацәым. Жәа-нызқьҩыла атуристцәа аҳауа ԥхарра, амшын ҟәанда, амра хаа рыԥсы аларшьоит.
Аӡәырҩы арахь иаауеит мышктәи аекскурсиақәа ҳәа иаауеит.
Атуризм азы аминистрра ишазԥхьагәанаҭо ала, Аԥсныҟа ари атуристтә сезон азы иаараны иҟоуп миллионки бжаки раҟара асасцәа, уи хәышә нызқь рыла еиҳауп ҵыԥх аасҭа. Рашәарамза азбжанӡа Риҵатәи амилаҭтә реликттә парк иаҭааит 150 000-ҩык ауааԥсыра, Афонҿыцтәи аҳаԥы - 100 000-ҩык.